Bokke: Cobus terug; Faf nog in wedloop | Netwerk24
Deur Hendrik Cronjé 21 Oktober 2018 12:02
Cobus Reinach se lang gewag om weer toetsrugby te speel, blyk iets van die verlede te wees.
Reinach kan sy terugkeer tot Bok-rugby maak wanneer Rassie Erasmus sy Bok-toerspan na Europa aankondig.
Die Springbok-keurders het die laaste tyd ewe groot belangstelling in Francois Hougaard se spel getoon, maar daar word verwag dat Reinach eerder in November se toetse in Europa kans sal kry om vir hom 'n plek in die Wêreldbekergroep oop te speel.
Die moontlikheid word ook nie uitgesluit dat Faf de Klerk wel in een of twee van die toetse teen Frankryk, Skotland en Wallis sal speel nie. Spelers wat vir Engelse klubspanne speel, mag ingevolge die Premierliga se reëls nie vir die toets teen Engeland oorweeg word nie.
Dié toets op 3 November op Twick­enham val nie binne Wêreldrugby se sogenaamde toetsvenster nie.
Maar ofskoon Sale Sharks se afrigter, Steve Diamond, vroeër aan die Engelse media gesê het De Klerk sal die Bok-toer misloop, word daar nog oor sy beskikbaarheid vir November se toetse onderhandel.
Reinach se Engelse klubspan, Northamp­ton Saints, sal nie in sy pad staan as hy 'n oproep kry om hom by die Bok-kamp aan te sluit nie. Hy het op 15 Augustus 2015 teen Argentinië in sy tiende en laaste toets gespeel.
Dis nog onseker met hoeveel skrumskakels die Bokke na Europa sal toer.
Ross Cronjé kan weens 'n skouerbesering nie oorweeg word nie, maar Embrose Papier en Ivan van Zyl behoort wel opdrag te kry om solank, soos Reinach, hul tasse te pak.
Meer oor: Cobus Reinach | Rassie Erasmus | Faf De Klerk | Bokke | Jaareindtoer | Toetsrugby | Springbokke